Drie vas wat glo krokodil steel(Foto: Verskaf) Nie eens ŉ krokodil is nou meer teen boewe bestand nie. Drie mans tussen 20 en 35 sal na verwagting Maandag in die Klerksdorp-landdroshof verskyn weens die oortreding van die Wet op Nasionale Omgewingsbestuur en Biodiversiteit (Nemba) nadat hulle glo ŉ krokodil gesteel het. Kol. Adéle Myburgh, polisiewoordvoerder, sê lede van die Stilfontein-polisie se eenheid vir veediefstal en bedreigde spesies (STES) het Donderdag inligting ontvang dat ŉ Nylkrokodil van ŉ krokodilplaas in die Hartbeesfontein-omgewing gesteel is. “Die inligting is dadelik saam met natuurbewaringsbeamptes opgevolg en dit het die span na ŉ verlate plaashuis gelei waar ŉ 2,5 m lange Nylkrokodil ter waarde van R25 000 aangetref is.” Die krokodil was onder boomtakke versteek. “Die verdagtes is in hegtenis geneem en die polisie het ook beslag gelê op ŉ voertuig wat in die uitvoering van die misdaad gebruik is,” sê Myburgh. Die krokodil is daarna aan sy regmatige eienaar terugbesorg. (Foto: Verskaf) In ŉ afsonderlike voorval is Thatho Nhlapo (30) ook deur die eenheid vasgetrek toe vermoedelik gesteelde beeste in sy besit gevind is. Volgens Myburgh het ŉ veewagter gesien hoe drie mans die beeste in ŉ oop veld langs die R509-pad, naby Khuma, jaag. “Die veewagter het sy werkgewer ingelig wat weer boere in die omgewing in kennis gestel het. Nlhapo is gevolglik deur boere in hegtenis geneem en aan die polisie oorhandig,” sê Myburgh. Die aanvanklike ondersoek wys dat die beeste aan ŉ Vrystaatse boer behoort. Vyf beeste is van sy plaas gesteel, maar twee is later in ŉ veld gevind. Nlhapo sal in aanhouding bly tot hy Woensdag weer in die Stilfontein-landdroshof verskyn. Lt.genl. Sello Kwena, provinsiale polisiehoof, het die polisiebeamptes, natuurbewaringsbeamptes, boere en lede van die gemeenskap vir hul samewerking geloof.